title: 2014/290/EÚ: Rozhodnutie Rady zo 14. apríla 2014 o pozícii, ktorá sa má v mene Európskej únie zaujať v Asociačnom výbore EÚ – Čile v súvislosti so zmenou prílohy XII k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej, ktorou sa stanovujú zoznamy čilských subjektov, ktoré vykonávajú obstarávanie v súlade s ustanoveniami hlavy IV časti IV o vládnom obstarávaní

text:
               17.5.2014

               SK

               Úradný vestník Európskej únie

               L 147/116

         ROZHODNUTIE RADY
   zo 14. apríla 2014
   o pozícii, ktorá sa má v mene Európskej únie zaujať v Asociačnom výbore EÚ – Čile v súvislosti so zmenou prílohy XII k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej, ktorou sa stanovujú zoznamy čilských subjektov, ktoré vykonávajú obstarávanie v súlade s ustanoveniami hlavy IV časti IV o vládnom obstarávaní

      (2014/290/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej (1) (ďalej len „dohoda o pridružení“) bola podpísaná 18. novembra 2002.

               (2)

               V prílohe XII k dohode o pridružení sa uvádzajú zoznamy subjektov v Čilskej republike (ďalej len „Čile“), ktoré vykonávajú obstarávanie v súlade s ustanoveniami o vládnom obstarávaní hlavy IV časti IV dohody o pridružení.

               (3)

               Čile 10. februára 2012 oznámilo Únii svoj zámer zmeniť prílohu XII k dohode o pridružení, pokiaľ ide o subjekty, ktoré vykonávajú obstarávanie v Čile, v súlade s článkom 159 ods. 1 uvedenej dohody. Čile 18. októbra 2012 oznámilo dodatočné informácie. Zmena pozostáva zo zjednodušenia niektorých zoznamov subjektov uvedených v prílohe XII k dohode o pridružení, a síce: v dodatku 1 bode A boli zoznamy subjektov uvedených pod ministerstvami a regionálnymi orgánmi nahradené súhrnnou doložkou, na základe ktorej budú zahrnuté všetky subjekty podriadené uvedeným ministerstvám a regionálnym orgánom, a v dodatku 2 bode A boli údaje zo zoznamu subjektov na nižšej ako ústrednej úrovni nahradené súhrnným pojmom „všetky obce“ (ďalej len „zmeny prílohy XII k dohode o pridružení“). Dodatok 1 bod B a dodatok 2 bod B, ako aj dodatky 3 až 5 prílohy XII k dohode o pridružení sa nemenia.

               (4)

               Po tomto oznámení a v súlade s článkom 159 ods. 2 a 3 dohody o pridružení strany dohody o pridružení zastávajú názor, že je vhodné, aby Asociačný výbor EÚ – Čile (ďalej len „asociačný výbor“) prijal rozhodnutie ohľadom zmien prílohy XII k dohode o pridružení.

               (5)

               Pozícia Únie v asociačnom výbore by sa mala zakladať na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie zaujať v Asociačnom výbore EÚ – Čile (ďalej len „asociačný výbor“) v súvislosti so zmenou prílohy XII k dohode o pridružení, ktorou sa stanovujú zoznamy čilských subjektov, ktoré vykonávajú obstarávanie v súlade s ustanoveniami hlavy IV časti IV o vládnom obstarávaní, sa zakladá na návrhu rozhodnutia asociačného výboru pripojenom k tomuto rozhodnutiu.
   Článok 2
   Rozhodnutie asociačného výboru sa po jeho prijatí uverejní v Úradnom vestníku Európskej únie.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 14. apríla 2014

            Za Radu

            predsedníčka

         C. ASHTON

      (1)  Ú. v. ES L 352, 30.12.2002, s. 3.

         NÁVRH

      ROZHODNUTIE ASOCIAČNÉHO VÝBORU EÚ – ČILE č. …/2014
      z …
      v súvislosti s prílohou XII k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej, pokiaľ ide o zoznamy čilských subjektov, ktoré vykonávajú obstarávanie v súlade s ustanoveniami hlavy IV časti IV o vládnom obstarávaní
      ASOCIAČNÝ VÝBOR EÚ – ČILE,
      so zreteľom na Dohodu o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej (1) (ďalej len „dohoda o pridružení“) podpísanú 18. novembra 2002, a najmä na jej článok 159,
      keďže:

                  (1)

                  V prílohe XII k dohode o pridružení sa stanovujú zoznamy subjektov v Čilskej republike (ďalej len „Čile“), ktoré vykonávajú obstarávanie v súlade s ustanoveniami o vládnom obstarávaní hlavy IV časti IV dohody o pridružení.

                  (2)

                  Čile 10. februára 2012 oznámilo Únii svoj zámer zmeniť prílohu XII k dohode o pridružení, pokiaľ ide o subjekty, ktoré vykonávajú obstarávanie v Čile. Zmena pozostáva zo zjednodušenia niektorých zoznamov subjektov uvedených v prílohe XII k dohode o pridružení, a síce: v dodatku 1 bode A boli zoznamy subjektov uvedených pod ministerstvami a regionálnymi orgánmi nahradené súhrnnou doložkou, na základe ktorej budú zahrnuté všetky subjekty podriadené uvedeným ministerstvám a regionálnym orgánom, a v dodatku 2 bode A boli údaje zo zoznamu subjektov na nižšej ako ústrednej úrovni nahradené súhrnným pojmom „všetky obce“ (ďalej len „zmeny prílohy XII k dohode o pridružení“). Dodatok 1 bod B a dodatok 2 bod B, ako aj dodatky 3 až 5 prílohy XII k dohode o pridružení sa nemenia.

                  (3)

                  Na účely prílohy XII k dohode o pridružení je vhodné prikročiť k zmenám prílohy XII k dohode o pridružení navrhnutým Čile,

            PRIJAL TOTO ROZHODNUTIE:
      Článok 1
      Príloha XII k dohode o pridružení obsahujúca zoznamy čilských subjektov, ktoré vykonávajú obstarávanie v súlade s ustanoveniami hlavy IV časti IV o vládnom obstarávaní, sa nahrádza textom uvedeným v prílohe tohto rozhodnutia.
      Článok 2
      Toto rozhodnutie nadobúda účinnosť dňom jeho prijatia.

         V …

               Za Asociačný výbor EÚ – Čile

               predseda

         (1)  Ú. v. ES L 352, 30.12.2002, s. 3.

         PRÍLOHA

               „PRÍLOHA XII
               (podľa článku 137 dohody o pridružení)
               ÚPRAVA VLÁDNEHO OBSTARÁVANIA V ČILE

                  Dodatok 1

                  Subjekty na ústrednej úrovni

                  Subjekty, ktoré vykonávajú obstarávanie v súlade s ustanoveniami tejto hlavy

               DODÁVKY
               Prahy 130 000 SDR
               SLUŽBY
               Spresnené v dodatku 4
               Prahy 130 000 SDR
               PRÁCE
               Spresnené v dodatku 5
               Prahy 5 000 000 SDR

                           A.

                           ZOZNAM SUBJEKTOV

                                       Presidencia de la República

                                       Ministerio de Interior y Seguridad Pública

                                       Ministerio de Relaciones Exteriores

                                       Ministerio de Defensa Nacional

                                       Ministerio de Hacienda

                                       Ministerio Secretaría General de la Presidencia de la República

                                       Ministerio Secretaría General de Gobierno

                                       Ministerio de Economía, Fomento y Turismo

                                       Ministerio de Minería

                                       Ministerio de Desarrollo Social

                                       Ministerio de Educación

                                       Ministerio de Justicia

                                       Ministerio de Trabajo y Previsión Social

                                       Ministerio de Obras Públicas

                                       Ministerio de Transporte y Telecomunicaciones

                                       Ministerio de Salud

                                       Ministerio de Vivienda y Urbanismo

                                       Ministerio de Bienes Nacionales

                                       Ministerio de Agricultura

                                       Ministerio de Energía

                                       Ministerio del Medio Ambiente

                                       Gobiernos Regionales

                                       Todas las Intendencias

                                       Todas las Gobernaciones

                     Poznámka k bodu A
               Pokiaľ nie je v tomto dodatku uvedené inak, táto dohoda sa vzťahuje na všetky subjekty podriadené ministerstvám a regionálnym orgánom uvedeným v zozname.

                           B.

                           VŠETKY OSTATNÉ ÚSTREDNÉ VEREJNÉ SUBJEKTY, VRÁTANE ICH REGIONÁLNYCH A SUBREGIONÁLNYCH ÚTVAROV, POD PODMIENKOU, ŽE NEMAJÚ PRIEMYSELNÝ ALEBO OBCHODNÝ CHARAKTER.

                  Dodatok 2

                  Subjekty na nižšej ako ústrednej úrovni a verejnoprávne inštitúcie

                  Subjekty, ktoré vykonávajú obstarávanie v súlade s ustanoveniami tejto hlavy

               DODÁVKY
               Prahy 200 000 SDR
               SLUŽBY
               Spresnené v dodatku 4
               Prahy 200 000 SDR
               PRÁCE
               Spresnené v dodatku 5
               Prahy 5 000 000 SDR

                           A.

                           ZOZNAM SUBJEKTOV

                                       Všetky obce

                           B.

                           VŠETKY OSTATNÉ VEREJNÉ SUBJEKTY NA NIŽŠEJ AKO ÚSTREDNEJ ÚROVNI VRÁTANE ICH ÚTVAROV, A VŠETKY OSTATNÉ SUBJEKTY, KTORÉ PÔSOBIA VO VEREJNOM ZÁUJME A PODLIEHAJÚ ÚČINNEJ A SPRÁVNEJ ALEBO FINANČNEJ KONTROLE VEREJNÝCH ORGÁNOV, POD PODMIENKOU, ŽE NEMAJÚ PRIEMYSELNÚ ALEBO OBCHODNÚ POVAHU.

                  Dodatok 3

                  Subjekty pôsobiace v sektore verejnoprospešných služieb

               DODÁVKY
               Prahy 400 000 SDR
               SLUŽBY
               Spresnené v dodatku 4
               Prahy 400 000 SDR
               PRÁCE
               Spresnené v dodatku 5
               Prahy 5 000 000 SDR

                           A.

                           ZOZNAM SUBJEKTOV

                                       Empresa Portuaria Arica

                                       Empresa Portuaria Iquique

                                       Empresa Portuaria Antofagasta

                                       Empresa Portuaria Coquimbo

                                       Empresa Portuaria Valparaíso

                                       Empresa Portuaria San Antonio

                                       Empresa Portuaria San Vicente-Talcahuano

                                       Empresa Portuaria Puerto Montt

                                       Empresa Portuaria Chacabuco

                                       Empresa Portuaria Austral

                                       Aeropuertos de propiedad del Estado, dependientes de la Dirección de Aeronáutica Civil.

                           B.

                           VŠETKY OSTATNÉ VEREJNOPRÁVNE PODNIKY PODĽA VYMEDZENIA V ČLÁNKU 138 PÍSM. C), KTORÉ VYKONÁVAJÚ AKO JEDNU ZO SVOJICH ČINNOSTÍ KTORÚKOĽVEK Z ĎALEJ UVEDENÝCH ČINNOSTÍ ALEBO AKÚKOĽVEK ICH KOMBINÁCIU:

                                       a)

                                       poskytovanie leteckých alebo iných terminálových zariadení pre leteckých dopravcov a

                                       b)

                                       poskytovanie služieb námorných alebo vnútrozemských prístavov alebo iných terminálových zariadení pre námorných dopravcov alebo dopravcov po vnútrozemských vodných cestách.

                  Dodatok 4

                  Služby

               Na účely tejto hlavy a bez toho, aby bol dotknutý článok 137 ods. 2, nie je vylúčená žiadna služba zo Všeobecného zoznamu služieb.

                  Dodatok 5

                  Stavebné služby

               Na účely tejto hlavy a bez toho, aby boli dotknuté ustanovenia článku 137 ods. 2, nie je vylúčená žiadna stavebná služba v rámci ústrednej klasifikácie produkcie (CPC), pokiaľ ide o stavebné práce.“